
1. Planul ONU de reconstrucţie al Afganistanului

“Afganistanul ar putea avea nevoie, în vederea reconstrucţiei sale, de un plan pentru cinci ani, în valoare de 6,5 miliarde de dolari”, a declarat, la 20 noiembrie a.c., responsabilul ONU însărcinat cu coordonarea eforturilor în acest domeniu, Mark Malloch-Brown.

Deşi a recunoscut că este “puţin prematur” să se avanseze astfel de cifre, M. Malloch-Brown a făcut o paralelă între Afganistan şi Mozambic, unde, la începutul anilor '90, un plan de 6,5 miliarde de dolari pentru o perioadă de cinci ani a permis o dezvoltare economică, după mai multe decenii de război civil.

Mark Malloch-Brown, administratorul Programului Naţiunilor Unite pentru Dezvoltare (PNUD), a fost însărcinat de secretarul general al ONU, Kofi Annan, să conducă primele eforturi de reconstruire a Afganistanului. Pentru PNUD, Mozambicul, care a înregistrat, începând cu anii '90, o rată de creştere economică anuală de 10%, este un exemplu de acţiune reuşită a ONU în Africa.

Responsabiliul ONU a subliniat starea dezastruoasă în care se află Afganistanul, după 22 de ani de război: nu există străzi, nu există energie electrică şi nici apă curentă. Această ţară are nevoie în primul rând de capital uman care să poată iniţia procesul de reconstrucţie. “Prioritară ar fi repunerea pe picioare a producţiei agricole, înainte de a angaja eforturi limitate din partea serviciului public în vederea facilitării irigaţiilor”, a declarat acesta.

“Costuri mai importante vor fi necesare în al treilea, al patrulea şi al cincilea an, când se vor desfăşura activităţi mult mai ambiţioase”, a precizat oficialul american, subliniind că “existenţa unui plan pe cinci ani este extrem de importantă, ţările donatoare fiind mai puţin generoase după câţiva ani”.

Responsabilul ONU a subliniat faptul că în această perioadă sunt organizate o serie de reuniuni privind Afganistanul. O conferinţă pe tema reconstrucţiei Afganistanului va avea loc, în aceste zile, la Berlin. La această reuniune au fost invitate SUA, Japonia, Canada, Marea Britanie, Italia, Franţa, Arabia Saudită, Turcia, Uniunea Europeană, Organizaţia Conferinţei Islamice (OCI), Banca Mondială, Banca Asiatică pentru Dezvoltare, Banca Islamică pentru Dezvoltare şi Naţiunile Unite. Sub egida PNUD şi a Băncii Mondiale, la Islamabad, va avea loc o conferinţă de trei zile, în cadrul căreia aproximativ 200 de participanţi afgani îşi vor expune priorităţile. În luna decembrie, membrii Grupului pentru Susţinerea Afganistanului, din cadrul ONU, se vor întâlni în Germania, manifestare ce va fi urmată, în luna ianuarie 2002, la Tokyo, de “o conferinţă oficială a donatorilor”, a precizat oficialul american.

“Comunitatea internaţională este pregătită pentru a face faţă unui efort colosal”, a declarat Mark Malloch-Brown. Oficialul american a pus, totuşi, două condiţii: “din start, trebuie să ne concentrăm asupra unei reconstrucţii de care să beneficieze poporul afgan”, iar, în al doilea rând, “ţările donatoare ar trebui să primească asigurări în domeniul securităţii şi al instituţiilor”. 

 

2. Alegerile legislative din Danemarca

 

Aproximativ patru milioane de danezi au fost chemaţi la urne, la 20 noiembrie a.c., pentru a-i alege pe cei 179 de deputaţi ai Folketing-ului, Groenlanda şi Insulele Feröe având şi ele patru reprezentanţi în Parlamentul monocameral danez.

La aceste alegeri s-au prezentat 984 de candidaţi (dintre care 13 de origine străină), din partea a zece partide. Campania electorală a fost foarte scurtă şi s-a axat în principal pe subiectul imigraţiei şi lacunele existente în domeniul protecţiei sociale, sondajele de opinie estimând o încheiere a “domniei” social-democraţilor, aflaţi la putere de 9 ani, precum şi o victorie confortabilă a liberalilor şi conservatorilor, sprijiniţi de extrema-dreaptă, în faţa coaliţiei guvernamentale a social-democraţilor şi radicalilor, susţinută de aliaţii de stînga.

Imigraţia, unul dintre subiectele care preocupă mult electoratul, a fost, conform analiştilor, bine exploatată de Partidul Poporului Danez (de extremă-dreapta) şi de liberali, liderii opoziţiei, care sunt în favoarea unei politici ultrarestrictive faţă de refugiaţi, a unei restrîngeri a dreptului la reîntregirea familiei şi a unei reduceri importante a ajutorului acordat ţărilor lumii a treia.

Conform rezultatelor finale, partidele de centru-dreapta au câştigat alegerile legislative, obţinând 98 dintre mandatele parlamentare, faţă de 77, câte a obţinut coaliţia guvernamentală aflată la putere (social-democraţii şi radicalii) şi aliaţii săi de stânga. Rata de participare la vot a fost de 87,0%. 

Premierul social-democrat danez, Poul Nyrup Rasmussen, învinsul alegerilor, a demisionat. “Guvernul meu şi-a depus demisia în aşteptarea formării unui nou guvern”, a declarat acesta.

Liderul Partidului Liberal, Anders Fogh Rasmussen, marele învingător al scrutinului, a anunţat, la rândul său, că, “dacă partidele îl desemnează drept negociator pentru a constitui guvernul, el îşi va asuma această responsabilitate”.

Analiştii apreciază în mod deosebit victoria dreptei pentru prima dată din anul 1929. Partidul Poporului Danez (PPD) a devenit cea de-a treia formaţiune din Folketing cu 12,0% din voturi, după social-democraţi (29,1%) şi liberali (31,3%).

Rezultatele alegerilor au dat naştere unei nelinişti, mai ales în ţările nordice vecine. Primul-ministru suedez, Göran Persson, a precizat că “există acolo un guvern conservator care va trebui să se sprijine pe un partid cu idei xenofobe”. 

“Un guvern conservator nu ar instaura reguli în domeniul emigrării care să contravină convenţiilor internaţionale”, a afirmat Anders Fogh Rasmussen. “Regulile pe care le vom introduce se vor baza pe respectul profund faţă de drepturile omului şi individului şi faţă de protecţia minorităţilor”, a declarat viitorul premier danez. El a afirmat că va instaura “reguli mai stricte în ceea ce priveşte reîntregirea familiei”, dar “fără a face discriminări între diferitele grupuri etnice”.

La rândul său, liderul PPD, Pia Kjaersgaard, a afirmat că este hotărât să îşi “ţină promisiunile de a limita intrarea imigranţilor în ţară”. Pe de altă parte, Naser Khader, un danez de origine străină, aflat de 26 de ani în Danemarca, a devenit primul imigrant ales în Folketing. 

 

3. Situaţia din Orientul Mijlociu 

 

Armata israeliană a atacat, în perioada 24-25 noiembrie a.c., mai multe obiective palestiniene din Fâşia Gaza. “Ca urmare a atacurilor repetate şi a tirurilor de mortiere executate, în rândurile armatei israeliene s-au întregistrat trei victime”, se precizează într-un comunicat al armatei.

Armata israeliană a atacat biroul de informaţii militare de la Khan Yunes (sudul Fâşiei Gaza), a sediului organizaţiei Fatah, mişcarea preşedintelui palestinian Yasser Arafat, de la Deir el-Ballah şi a serviciilor poliţiei maritime din Sudanya (nordul Fîşiei Gaza).

Conform comunicatului armatei israeliene, aceste acţiuni survin în contextul acţiunilor desfăşurate de trupele palestiniene care “pe parcursul lunii octombrie a.c., au lansat peste 70 de atacuri cu mortiere împotriva localităţilor sau poziţiilor militare israeliene din Fâşia Gaza”.

*

Pe acest fundal, sosirea, la 26 noiembrie a.c., la Ierusalim, a doi emisari americani se doreşte a fi revenirea diplomaţiei americane în Orientul Mijlociu, într-un moment în care tensiunile au sporit din nou, după asasinarea de către Israel a unui lider Hamas şi apelurile la răzbunare care au urmat.

“Este un conflict căruia, după părerea mea, nu îi poate pune capăt nici un buldozer american. În special după ce s-a întâmplat în ultimele zile”, a precizat analistul politic israelian, David Horovitz.

La 23 noiembrie a.c., în urma unui raid, aviaţia israeliană l-a ucis pe Mahmoud Abu Hannoud, unul dintre principalii lideri militari ai mişcării Hamas, care a ameninţat că va lansa represalii dure. Aproximativ 30.000 de persoane au cerut răzbunare, în cursul unei manifestaţii organizate în Gaza după asasinarea lui Abu Hannoud.

Violenţele din ultimele zile par să fi pus definitiv capăt perioadei de calm relativ instaurate în regiune înaintea sosirii diplomaţilor americani - generalul Anthony Zinni şi ambasadorul William Burns, subsecretar de stat pentru Orientul Mijlociu. Obiectivul acestora este de a realiza o încetare a focului care să permită reluarea procesului de pace israeliano-palestinian.

“Dacă cei doi vor să aibă succes, trebuie să încerce să pună în aplicare esenţialul din discursul secretarului de stat, Colin Powell, referitor la sfârşitul ocupaţiei israeliene, încetarea colonizării şi crearea unui stat palestinian”, a afirmat Marwan Barghouthi, liderul Fatah. El consideră că eforturile americane “vor eşua dacă nu vor fi însoţite de un calendar concret de desfăşurare al acestor acţiuni”.

Israelul a salutat venirea celor doi emisari, afirmând însă că “mingea este în terenul palestinienilor”. “Problema este să ştim dacă Yasser Arafat a reuşit să facă o alegere strategică. În privinţa uneia dintre condiţiile pentru încetarea focului, se remarcă o totală absenţă a eforturilor sale de a îi aresta pe activiştii islamişti din Hamas şi Jihad”, a afirmat Dore Gold, consilier al primului ministru Ariel Sharon.

Şeful diplomaţiei israeliene, Shimon Peres, a apreciat că lichidarea lui Abu Hannoud nu va avea nici o consecinţă asupra misiunii americane. “Nu cred că această operaţiune va avea consecinţe asupra vizitei generalului A. Zinni. Abu Hannoud era cunoscut drept o persoană care se opunea procesului de pace”, a declarat S. Peres. 

*

“Reuniunea înaltei comisii de securitate israeliano-palestiniană, care a avut loc în prezenţa reprezentanţilor CIA, s-a desfăşurat, la 25 noiembrie a.c., într-o atmosferă pozitivă”, a declarat un responsabil israelian. 

“Reprezentanţii israelieni şi-au exprimat speranţa că misiunea, pe care o încep secretarul de stat adjunct pentru Orientul Apropiat, William Burns, şi generalul Anthony Zinni, va fi încununată de succes şi va fi preludiul unui armistiţiu”, a precizat sursa citată. Aceasta a adăugat că, potrivit liderilor israelieni, “condiţia succesului depinde de decizia Autorităţii palestiniene de a-şi respecta angajamentele şi de a lupta împotriva violenţei şi terorismului în teritoriile trecute sub controlul său”. 

 

 4. Situaţia din Afganistan

 

“Dezarmarea combatanţilor talibani şi a aliaţior acestora continuă în provincia Kunduz, unde Alianţa Nordului a pătruns la 25 noiembrie a.c.”, a anunţat unul dintre purtătorii de cuvânt ai opoziţiei afgane.

Mohammad Qassim Fahim, purtător de cuvânt al ministrului apărării al Alianţei Nordului, a confirmat faptul că aceasta nu a intrat încă în oraşul Kunduz, capitala ultimei provincii în care se desfăşoară lupte intense. “Dezarmarea continuă”, a declarat el. “Am început dezarmarea pe linia frontului, dar încă nu am încheiat operaţiunea, care s-a desfăşurat fără probleme până acum”, a spus M. Fahim.

“Talibanii dezarmaţi şi combatanţii străini care luptă alături de ei sunt transportaţi la Mazar-i-Sharif şi vor fi transferaţi mai departe ceva mai târziu”, a adăugat el, precizând că “toată lumea depune armele, inclusiv luptătorii străini”.

“Aproximativ 600 de străini care luptau alături de talibani, la Kunduz, au predat armele Alianţei Nordului, în cadrul acordului în privinţa plecării acestora de la Kunduz”, a anunţat un responsabil militar al opoziţiei armate antitalibane. Un purtător de cuvânt al Alianţei Nordului a declarat că strănii, pakistanezi, arabi sau ceceni, “vor fi arestaţi şi trataţi ca fiinţe umane, în conformitate cu legea islamică”.

În acest context, ministrul saudit al apărării, Sultan ben Abdel Aziz, şi-a exprimat îngrijorarea faţă de soarta arabilor şi musulmanilor care luptă alături de talibani, pledând în favoarea întoarcerii lor în ţările de origine. “Noi sperăm că toate persoanele de origine arabă sau musulmană din Afganistan vor reveni cât mai curând în ţările de origine”, a declarat acesta. “Problema este, în prezent, sub supravegherea Naţiunilor Unite şi considerăm că trebuie avute în vedere drepturile omului. Sperăm că nimeni nu va fi nedreptăţit”, a precizat el.

Ministrul saudit a apreciat că organizaţiile religioase care acţionează în favoarea islamului “nu trebuie să-şi înceteze activităţile”. De asemenea, acesta a afirmat că ţara sa se opune ripostei împotriva unui alt stat arab sau musulman, în cadrul campaniei antiteroriste. “Nici o ţară arabă sau musulmană nu trebuie acuzată fără probe”, a declarat Sultan ben Abdel Aziz, subliniind că “până în prezent, nu a fost adusă nici o dovadă a implicării vreunui stat arab sau musulman în atentatele din 11 septembrie din Statele Unite”.

*

Pe fondul reducerii semnificative a bombardamentelor şi luptelor pe teritoriul Afganistanului, Înaltul Comisariat al ONU pentru Refugiaţi (UNHCR) şi-a redeschis birourile la Kabul şi Mazar-i-Sharif, a anunţat coordonatorul UNHCR în această ţară, Filippo Grandi. 

“Asistenţa umanitară este limitată, situaţia este foarte fragilă. Dacă nu va fi întărită securitatea nu vom putea avea acces direct la populaţie”, a afirmat Filippo Grandi, referindu-se la situaţia civililor afgani refugiaţi. 

Comitetul Internaţional al Crucii Roşii a anunţat că la Mazar-i-Sharif, unde Alianţa Nordului a preluat controlul la 9 noiembrie a.c., au fost descoperite corpurile a 600 de persoane, despre care nu se ştie dacă au fost ucise în cursul confruntărilor sau dacă au fost executate. 

Filippo Grandi a afirmat că stabilizarea situaţiei civililor refugiaţi ca urmare a ofensivei lansate de Alianţa Nordului şi de SUA împotriva poziţiilor talibane constituie o prioritate pentru activitatea birourilor UNHCR în Afganistan. 

Pe de alta parte, organizaţia care coordonează Programul Alimentar Mondial (PAM) a anunţat ca a început transporturile aeriene cu ajutoare alimentare în zonele montane din nord-estul Afganistanului.

*

“Retragerea luptătorilor talibani în munţi a eliberat Afganistanul de bazele musulmanilor militanţi. Mulţi dintre membrii Al-Qaida şi ai mişcării “studenţeşti” născuţi în străinătate, rupţi de infrastructură şi ţintă a atacurilor forţelor afgane şi ale SUA, vor încerca să părăsească această ţară. Analiştii apreciază că unele dintre aceste “elemente active” vor încerca să se întoarcă în ţările de origine sau să intre în altele, care nu se află sub raidurile americane, şi să-şi reia activităţile militante.

Potrivit autorilor, circa 50 de filipinezi bănuiţi că iau parte la antrenamentele Al-Qaida din Afganistan încearcă să se întoarcă înapoi în ţara de origine prin insulele dominate de musulmani din sudul arhipehagului. O sursă guvernamentală de la Manila a precizat că aceste persoane suspecte au început să sosească în insule la scurt timp după ce Alianţa Nordului a obţinut primele victorii asupra talibanilor în Afganistan.

În prezent, mişcarea talibană a pierdut controlul asupra a circa 4/5 din teritoriul Afganistanului. Cei ce i-au rămas loiali şi s-au refugiat în munţi urmăresc, probabil, lansarea unui război de gherilă. Alţi membri ai populaţiei majoritar paştune a ţării, care nu fuseseră de la bun început decât simpatizanţi ai talibanilor, au trecut în tabăra fostei opoziţii. Dar printre luptătorii talibani de origine străină sunt mulţi care nu vor să se predea. Între aceştia, cunoscuţi ca “arabi afgani”, se numără nu doar arabi, ci şi filipinezi, uiguri din China, indonezieni, malaiezieni, bosniaci şi ceceni. Mulţi dintre ei trăiesc în Afganistan din anii ‘80, alţii au sosit aici când s-a instalat la putere regimul taliban. Numărul lor este apreciat între 10.000 şi 25.000 de persoane. Loialitatea lor se explică prin fervoarea religioasă, dar şi prin teama de represaliile afganilor. 

O situaţie similară s-a înregistrat la începutul anilor ‘90, după retragerea sovieticilor din ţară şi prăbuşirea regimului comunist de la Kabul. Numeroşi arabi afgani având la bază o bună instruire au constatat că nu sunt deosebit de bine priviţi în Afganistan şi s-au întors în patriile lor, formând nucleele unor grupări extremiste ca Jihadul Islamic egiptean, Abu Sayyaf din Filipine, Frontul Islamic al Salvării din Algeria. Unii dintre ei s-au întors în Afganistan după instalarea la putere a talibanilor, alţii s-au alăturat reţelei Al-Qaida a lui bin Laden.

Analiştii consideră că în prezent, o mişcare similară, implicând multiple treceri de fronturi şi frontiere, ar întâmpina dificultăţi. Alianţa Nordului şi adepţii săi paştuni patrulează în zonele muntoase, iar forţele speciale ale SUA şi Marii Britanii ocupă căile de comunicaţii din sudul ţării. Dacă ar vrea să se îndrepte spre nord, loialii talibani ar fi nevoiţi să înfrunte deşertul turkmen, trupele Uzbekistanului sau gărzile ruse de frontieră din Tadjikistan. Călăuzele pot “sparge” frontiera iraniană, dar guvernul de la Teheran nu este protaliban. Cea mai bună variantă ar fi drumul către est, peste graniţa de peste 2000 km cu Pakistanul, dar nici această rută nu mai este aşa de facilă cum era acum trei luni: Pakistanul a instalat forţe suplimentare de 20.000 de oameni la graniţă şi, probabil, va achiziţiona, din recentul ajutor de 80 milioane de dolari primit de la SUA, echipamente ca senzori şi dispozitive de vedere nocturnă.

Ajunşi în Pakistan, unde dispun de o reţea importantă de sprijin, militanţii talibani străini nu vor fi, totuşi, decât la începutul drumului spre casă. Rutele maritime de ieşire din această ţară, cea mai comună opţiune de transport, sunt supravegheate de forţele navale ale SUA, care controlează navele comerciale ce părăsesc apele pakistaneze.

Se preconizează că, pe fondul haosului general din Afganistan şi Pakistan, probabil că 1000-2000 de arabi afgani vor reuşi, totuşi, să ajungă în ţările de origine. Aceştia şi-ar putea găsi adăpost în zone diverse ca Maroc, Algeria, Egipt, Iordania, Arabia Saudită, alte state ale Golfului Persic, Liban, Siria, Turcia, Cecenia, Yemen, Pakistan, Uzbekistan, Tadjikistan, China de vest, Malaiezia, Filipine, Indonezia, Bosnia, Sudan sau Somalia. Majoritatea statelor din Orientul Mijiociu, precum şi Malaiezia şi China dispun de mijloace performante de securitate internă, capabile să monitorizeze şi să intercepteze revenirea extremiştilor. Un număr redus de luptători ar putea intra în fiecare din aceste ţări, dar întoarceri pe scară largă sunt puţin probabile. În schimb, Filipine şi Indonezia sunt relativ uşor de penetrat. În Indonezia, securitatea graniţelor lasă de dorit, iar sudul Filipinelor este terenul unei extinse rebeliuni musulmane. 

Somalia şi Cecenia sunt considerate a fi două dintre zonele unde s-ar putea instala numeroşi arabi afgani. Relativa lor apropiere de Afganistan şi situaţia deja instabilă de la faţa locului înlesnesc rămânerea în aceste zone a unui număr important de combatanţi, fără a fi detectaţi. 

În orice caz, în majoritatea statelor enumerate este de aşteptat o tendinţă de accentuare a extremismului, pe măsură ce avansează replierea din Afganistan. Luptătorii se vor întoarce cu experienţă, pregătire şi o reţea consolidată de contacte. Nu vor prelua, probabil, ordine direct de la bin Laden, Al-Qaida sau de la alţi talibani, comunicaţiile urmând să fie monitorizate, iar Al-Qaida fiind în acest moment în dificultate. Dar, oricare va fi destinaţia lor, combatanţii îşi vor adapta metodele de lucru şi ideologia la contextul local şi vor exploata disputele politice ori militare existente. De cele mai multe ori, acest lucru se va întâmpla în conformitate cu interesele Al-Qaida. Guvernele-gazdă, companiile străine sau personalul militar al SUA de la faţa locului trebuie să se aştepte la violenţe.

Ca efect “colateral” al dispersării luptătorilor talibani, ar putea apărea o nouă reţea de extremişti islamici. Aşa cum războiul sovietic împotriva Afganistanului - şi dispersarea ulterioară a luptătorilor - s-a soldat cu o reţea mondială de extremişti, războiul american din Afganistan va crea o nouă asemenea reţea, care s-ar putea să nu-l aibă în centru pe Ossama bin Laden”. 

 

5. Analize ale specialiştilor britanici şi francezi privind consecinţele atentatelor din SUA 

 

Studiile experţilor britanici relevă faptul că războiul împotriva terorismului a modificat radical eşichierul relaţiilor internaţionale, realizându-se alianţe până acum improbabile, în timp ce talibanii se prăbuşesc, după o lună şi jumătate de ofensivă militară în Afganistan.

Conform acestor studii, “Marea Britanie şi Iranul îşi vorbesc din nou, relaţiile Moscova-Washington se detensionează, preşedintele pakistanez Pervez Musharraf a devenit un aliat important al omologului său american, George W. Bush, care, până acum câteva luni, nu îi ştia numele”. Anumiţi experţi vorbesc despre o nouă ordine mondială, alţii se arată mult mai prudenţi, însă toţi sunt de acord în privinţa unui subiect: alianţele şi rivalităţile tradiţionale au fost profund bulversate.

“Este vorba de o adevărată nouă ordine mondială, nu ca aceea din 1991, după încheierea războiului din Golf”, a precizat profesorul britanic Anoush Ehteshami. “Chestiuni precum echilibrele regionale sau responsabilitatea colectivă a comunităţii internaţionale sunt astăzi abordate fără reticenţă în locuri unde nu erau evocate anterior”, a afirmat acesta.

Donald Cameron Watt, expert în relaţii internaţionale, consideră că este vorba mai degrabă de o “nouă etapă după căderea Zidului Berlinului în 1989, care a marcat sfârşitul războiului rece”. “Amploarea atentatelor din 11 septembrie din Statele Unite i-a panicat pe numeroşi lideri, conştienţi acum că propriile interese comerciale, financiare sau de altă natură sunt ameninţate”, a apreciat acesta. “Acesta este motivul pentru care China, Rusia şi chiar Iranul nu cred doar că trebuie să fie cooperante, ci şi pentru că au sentimentul că nu pot tergiversa într-o astfel de situaţie”, a mai spus Cameron Watt.

Potrivit părerilor analiştilor, principalul beneficiar al acestei situaţii este preşedintele pakistanez. “Pus la zid de comunitatea internaţională după accederea sa la putere în 1999 , în urma unei lovituri de stat, stigmatizat pentru că a susţinut regimul taliban din Afganistan, generalul P. Musharraf a rupt legăturile cu miliţia islamistă după evenimentele din 11 septembrie. Ralierea sa la lupta antiteroristă condusă de Statele Unite s-a dovedit a fi rentabilă: fostul general-pucist a fost primit în capitalele occidentale, SUA au ridicat sancţiunile împotriva ţării sale, iar marile puteri au deblocat ajutoare substanţiale, circa 600 de milioane de dolari doar din partea Statelor Unite”.

Analiştii au mai avut în vedere relaţiile SUA-Rusia şi lungul turneu efectuat de premierul britanic. “Războiul din Afganistan i-a mai permis preşedintelui rus Vladimir Putin să se apropie de George W. Bush, iar Statele Unite şi-au dublat eforturile în vederea relansării procesului de pace din Orientul Mijlociu. Tony Blair, la rândul său, a pledat pentru o consolidare a relaţiilor dintre Rusia şi NATO. În discursul său de politică externă, el a trasat, cu accente adeseori lirice, propria viziune a noii ordini mondiale rezultate în urma atentatelor din SUA. În cursul numeroaselor turnee diplomatice, T. Blair a făcut mai multe escale în ţări altădată considerate puţin recomandabile, precum Iran sau Siria”.

Chris Brown, profesor la London School of Economics, afirmă că este prea devreme să se discute despre o nouă ordine mondială. “Criza actuală a cimentat câteva relaţii, le-a consolidat, însă nu există nici un exemplu în care se poate vorbi despre o veritabilă revoluţie diplomatică”, a precizat el.

Anoush Ehteshami nu este de aceeaşi părere: “una dintre principalele consecinţe ale atentatelor din 11 septembrie este că SUA nu pot să îşi mai permită să ignore lumea din jurul lor, iar administraţia americană a devenit conştientă de acest lucru”. 

*

Analizând situaţia creată de acţiunile teroriste desfăşurate în SUA, analiştii francezi consideră că “prăbuşirea regimului talibanilor în Afganistan sau chiar moartea lui Ossama bin Laden nu vor elimina ameninţarea “hiperteroristă”, iar riscurile comiterii unor noi atentate în Statele Unite şi Europa, mai ales de către militanţii reţelei Al-Qaida, vor rămâne în continuare reale”.

“Nebuloasa Al-Qaida nu se va lămuri odată cu moartea lui bin Laden”, a precizat Jean-François Daguzan, specialist al Fundaţiei franceze pentru Cercetări Strategice (FRS). “Actorii sunt acolo, armele la fel”, a subliniat acesta, solicitând statelor să-şi informeze mai bine populaţiile în legătură cu acest risc. “Acţiunea militară americană nu rezolvă cu adevărat criza, iar sfârşitul talibanilor nu va avea nici o consecinţă strategică majoră asupra terorismului”, a conchis Jean-François Daguzan.

“Al-Qaida are celule autonome care vor subzista”, consideră Jean-Luc Marret, un alt cercetător de la FRS. “Militanţii reţelei lui bin Laden, formaţi în Afganistan, au primit o ţintă, dintre cele 130-150 alese de patru sau cinci ani de Al-Qaida. Ei trebuie apoi să se organizeze în mod autonom, înainte de a lovi”, a menţionat acesta. “Este imposibil, prin urmare, să anihilezi reţeaua prin eliminarea capului ei, aşa cum s-a putut proceda cu alte organizaţii teroriste, în trecut”, a explicat Jean-Luc Marret.

“Aceste celule în aşteptare pot, prin urmare, să comită atentate, fără a mai pune la socoteală zeci de alte organizaţii teroriste, care nu au dispărut”, a menţionat specialistul francez. “Mai mult, majoritatea teroriştilor sunt educaţi şi deosebit de motivaţi, de unde disponibilitatea de a se expune pericolului”, a mai afirmat acesta.

Olivier Lepick, specialist în arme de distrugere în masă, în special biologice şi chimice, consideră că “în lume există 12 ţări care deţin stocuri de arme sau substanţe biologice şi chimice, care ar putea fi folosite cu uşurinţă de terorişti”. “În aceste condiţii, ne putem teme în mod legitim de ipoteza unui atentat biologic reuşit, cu ajutorul unui agent contagios”, a afirmat acesta.

Specialistul francez a subliniat, pe de altă parte, “gradul de cunoştinţe tehnice dovedit de cei care sunt în spatele recentului val de atentate cu antrax din Statele Unite, care nu dovedeşte, totuşi, în opinia lui, că reţeaua Al-Qaida sau o ţară precum Irakul ar fi comis aceste atacuri”. Pe de altă parte, un cercetător a emis ipoteza că bin Laden nu are legătură cu aceste atentate şi a făcut referire la un interviu acordat de miliardarul saudit unui ziar pakistanez, în care anunţa că posedă armament chimic şi nuclear, dar nu menţiona nimic despre armele biologice.

 

6. Opinii şi studii privind extinderea Uniunii Europene 

 

Analiştii europeni consideră că problema, lansată de ministrul francez al afacerilor externe, în legătură cu eventualitatea extinderii Uniunii Europene prin acceptarea simultană a 12 candidaţi în loc de 10, a deschis dezbaterea asupra “big bang”-ului UE, aşteptat pentru 2004.

“Între a admite 10 ţări şi a admite 12, nu este aşa mare diferenţă”, declarase Hubert Védrine, exprimându-şi îngrijorarea în legătură cu riscurile de destabilizare pe care le-ar reprezenta o excludere a României şi a Bulgariei din primul val al extinderii.

Bazându-şi analiza pe criterii tehnice precise, Comisia Europeană a apreciat, la 13 noiembrie a.c., că 10 ţări candidate dintre cele 12 care au deschis negocierile cu UE sunt în măsură să le încheie la sfârşitul anului 2002, ceea ce le-ar permite să participe la timp, după procesul de ratificare, la alegerile europene din 2004.

Un responsabil al Comisiei, Eneko Landaburu, a afirmat că există, totuşi, “o diferenţă foarte, foarte mare între nivelul de pregătire al celor zece şi cel al României şi Bulgariei”. În plus, comisarul european pentru extindere, a declarat, la 23 noiembrie a.c., că nu există “absolut deloc posibilitatea ca România şi Bulgaria să facă parte din viitorul val de extindere a Ununii Europene, din 2004”. “Sugestia potrivit căreia am putea organiza un “big bang” bazat numai pe considerente politice şi strategice nu este acceptabilă pentru majoritatea statelor membre”, a subliniat Günter Verhaugen.

Guillaume Durand, specialist al Centrului de analize europene de la Bruxelles, consideră că Hubert Védrine a dorit, “fără putinţă de tăgadă”, să reamintească prin declaraţia sa că extinderea va reprezenta în primul rând o decizie politică. Conform opiniei acestuia, “criteriile exclusiv economice solicitate din partea ţărilor candidate au întotdeauna sens, dar în ultimă instanţă, maniera în care este judecată aptitudinea ţărilor candidate de a adera la Uniune nu este de natură tehnică, în pofida afirmaţiilor Comisiei”.

Potrivit specialiştilor Centrului de cercetări al Deutsche Bank, din Frankfurt, un scenariu al extinderii Uniunii cu zece candidaţi se bazează pe “supoziţii optimiste”, cu atât mai mult cu cât “Comisia Europeană nu este de acord cu opinia generală potrivit căreia Polonia a rămas mult în urmă”. “Cred că există ţări între cele zece care nu sunt în nici un caz pregătite şi pentru care se va face un efort deosebit, într-un fel sau altul”, afirmase Hubert Védrine, făcând aluzie la Polonia.

Analiştii apreciază că dimensiunea politică a extinderii şi consecinţele sale vor fi scoase şi mai mult în evidenţă în primele luni ale anului 2002, când vor fi abordate foarte sensibilele capitole ale agriculturii şi ajutorului regional, care absorb cea mai mare parte a bugetului comunitar. Aceste negocieri vor avea loc în condiţiile în care Franţa şi Germania vor fi în plină perioadă electorală.

Ministrul de externe ungar, Janos Martonyi, susţine că propunerea omologului său francez, Hubert Vedrine, privind acceptarea simultană în UE a tuturor candidaţilor, “nu merită o atenţie deosebită”. În opinia acestuia, dacă dintre cele zece state candidate, unele nu îndeplinesc condiţiile de aderare, nu trebuie acceptate forţat. “Nu este o condiţie de bază cercul de zece. Trebuie să lăsăm pe seama ţărilor candidate să demonstreze dacă sunt sau nu apte pentru aderare. În acest sens s-a făcut şi propunerea de 12”, a spus J. Martonyi.

Amânarea extinderii Uniunii Europene pentru a acorda timp anumitor state ar fi o “eroare gravă”, a afirmat secretarul de stat pentru afaceri europene, negociatorul-şef al Cehiei, Pavel Telicka. El a subliniat că ţara sa se pronunţă pentru o aderare “individuală şi diferenţiată” şi s-a declarat partizanul integrării în bloc, în condiţiile în care stadiul de pregătire a statelor candidate o permite, considerând că “big bang-ul extinderii nu trebuie să constituie un scop în sine pentru politica europeană”. El a apreciat că “nici un stat nu ar trebui să beneficieze de favoarea de a fi admis în Uniune fără să fie pregătit”. 

Şi ministrul polonez de externe şi-a exprimat îndoiala cu privire la posibilitatea aderării simultane la UE a celor 12 candidaţi şi a declarat că ţara sa nu ar fi de acord cu modificarea regulamentului de extindere. Wlodzimierz Cimoszewicz susţine că o asemenea modificare ar fi incorectă şi ar îngreuna procesul de aderare, şi aşa foarte complicat. “Nu vom accepta nici o schimbare a calendarului de aderare, care prevede etape precise pentru deschiderea diferitelor capitole de negociere dintre UE şi ţările candidate”, a precizat ministrul polonez. “Acest lucru ar fi foarte nedrept şi ar provoca îndoieli referitoare la intenţiile Uniunii”, a mai spus el. “Procesul este deja complicat. Nu trebuie să îl facem de neacceptat pentru opinia noastră publică”, a adăugat ministrul polonez.

Ministrul italian de externe, Renato Ruggiero, a avertizat asupra pericolelor unei “discriminări politice”, dacă România şi Bulgaria vor fi îndepărtate de la primul val al aderării. Ministrul italian a subliniat necesitatea de a preveni orice blocaj în cadrul Uniunii Europene, o dată cu primirea noilor membri. “Nu se poate distruge totul doar pentru a satisface un important obiectiv politic”, a subliniat acesta, făcând referire la extindere, pe care a calificat-o drept un “imperativ categoric”. “Cred că dacă vom ocoli România şi Bulgaria, aceasta ar putea fi considerată discriminare politică”, a declarat el. Pentru a evita blocajele în cadrul Uniunii extinse, Renato Ruggiero a preconizat un control riguros al progreselor înregistrate de viitoarele state membre pentru o mai bună integrare, propunând, de exemplu, “perioade tranzitorii mult mai lungi”.

Guillaume Durand crede că obiectivul 2004 este “foarte ambiţios” pentru statele membre şi ţările candidate, “dar este evident că nu va fi atins”. “Este de închipuit însă că se va lua decizia politică de extindere şi apoi va exista o perioadă de tranziţie, până la intrarea în vigoare a tratatelor de extindere”, a precizat analistul francez. 

*

La 23 noiembrie a.c., la Londra, agenţia Reuters a dat publicităţii un studiu realizat pe baza răspunsurilor a 38 de analişti economici şi politici din Europa, care prezintă o serie de previziuni pentru cele 13 state candidate la Uniunea Europeană. 

Conform acestui studiu, România are şanse să fie acceptată ca membru al Uniunii Europene cel mai devreme la sfârşitul anului 2007, apreciind că principalele probleme pe care autorităţile de la Bucureşti trebuie să le soluţioneze înainte de aderare sunt legate de absenţa unei economii de piaţă funcţionale, de gradul ridicat al corupţiei, încălcarea frecventă a drepturilor de proprietate intelectuală, precum şi de drepturile minorităţii rromilor.

Potrivit analiştilor, toate ţările care doresc să devină membre ale UE trebuie să asigure, în plan politic, stabilitatea instituţiilor, garantându-le democraţia, precum şi aplicarea corectă a sistemului legislativ, a drepturilor omului şi a protecţiei minorităţilor. Pe de altă parte, din punct de vedere economic, ţările aspirante la integrare trebuie să dezvolte o economie de piaţă funcţională şi să-şi demonstreze capacitatea de a face faţă presiunilor de ordin concurenţial în cadrul Uniunii Europene.

Pe plan administrativ, este necesar ca statele candidate să adopte legislaţia comună a Uniunii şi să dovedească abilităţi administrative în a o aplica. De asemenea, condiţiile de aderare trebuie să fie ratificate de Parlamentele ţărilor respective, această decizie fiind eventual, urmată de un referendum. În plus, cele 15 state membre ale Uniunii Europene trebuie să ratifice Tratatul de la Nisa privind drepturile de vot, precum şi alte modificări necesare în contextul sporirii numărului de membri.

Dintre specialiştii care au răspuns la chestionar, 67% consideră că Polonia are şanse reale de a intra în UE până la începutul anului 2004, data preconizată pentru aderarea acestei ţări la Uniunea Monetară Europeană fiind sfârşitul anului 2007. Principalele probleme care trebuie rezolvate pentru ca Polonia să obţină calitatea de membru al Uniunii sunt reformarea sectorului agricol, diminuarea deficitului bugetar şi o mai atentă aplicare a legilor.

În cazul Ungariei, 71% dintre specialişti consideră că data aderării va fi, de asemenea, până la începutului anului 2004, principalele obstacole fiind discriminarea minorităţii rromilor, dar şi necesitatea reformării sistemelor de pensii, medical şi juridic.

Slovenia ar putea deveni membru al Uniunii Europene cel mai târziu în ianuarie 2004, 71% dintre analiştii consultaţi de Reuters fiind convinşi că autorităţile slovene vor reuşi să rezolve problemele din justiţie şi că vor accelera procesul de privatizare a societăţilor de stat până la această dată.

Aproximativ 69% dintre participanţii la studiu cred că Cehia va face parte din primul val de state care vor intra în Uniunea Europeană, pentru ca acest lucru să fie posibil guvernul de la Praga urmând să elimine atitudinea discriminatorie în privinţa rromilor şi traficul cu persoane, să armonizeze politicile fiscale, şi să asigure o mai mare transparenţă a finanţelor publice.

Conform rezultatelor studiului, Slovacia are 55% şanse să adere la Uniunea Europeană până la începutul anului 2004, dacă va combate corupţia şi problemele cu minoritatea rromilor. De asemenea, Slovacia trebuie să reformeze piaţa muncii şi să adopte o politică fiscală mai relaxată.

În cazul Letoniei, 54% dintre economişti consideră că este posibilă aderarea până în luna ianuarie a anului 2004, principalele obstacole semnalate fiind adoptarea legislaţiei specifice Uniunii Europene şi integrarea mai rapidă în viaţa socială a cetăţenilor de naţionalitate rusă.

În Lituania, analiştii chestionaţi de Reuters consideră în proporţie de 53% că dacă administraţia publică va fi îmbunătăţită iar sistemul pensiilor şi cel fiscal vor fi reformate, integrarea în Uniune ar putea avea loc înainte de 2004.

În privinţa Estoniei, 64% dintre specialişti au indicat drept cea mai probabilă dată de aderare intervalul de timp până la începutul anului 2004. În schimb, Estonia va trebui să soluţioneze problema unei rate ridicate a şomajului şi curba ascendentă pe care deficitul de cont curent s-a înscris în ultima perioadă.

Într-o proporţie egală, de 63%, economiştii europeni consideră că Malta şi Cipru ar putea deveni membre ale Uniunii până la această dată, în cazul celei dintîi principalul obstacol fiind opinia publică nefavorabilă aderării, iar divizarea insulei între etnia elenă şi cea turcă fiind problema majoră în cazul Ciprului.

Dacă în cazul României, 39% dintre analişti s-au exprimat în favoarea unei date de aderare cuprinsă în intervalul rămas până la finele anului 2007, în ceea ce priveşte Bulgaria şansele sunt cu 10% mai mari. Ca şi în situaţia României, marile probleme ale autorităţilor bulgare sunt lipsa unei economii de piaţă funcţionale şi discriminarea etniei rrome. În plus, europenii sunt îngrijoraţi din cauza tratamentului copiilor instituţionalizaţi, dar şi a necesităţii reformării sistemului judiciar şi îmbunătăţirii climatului de afaceri. De asemenea, trebuie să reducă în mod semnificativ nivelul corupţiei.

Turcia, cel de-al 13 stat candidat, are 19% şanse să devină membru al Uniunii Europene până la sfârşitul lui 2007. Cu toate acestea, Turcia nu a început încă negocierile de aderare din cauza problemelor legate de respectarea drepturilor omului. Impedimentele de ordin economic sunt inflaţia, situată în jurul nivelului de 66% şi datoria externă, al cărui serviciu necesită sprijinul Fondului Monetar Internaţional.

În afară de condiţiile necesare aderării la Uniunea Europeană, pentru a deveni şi membre ale Uniunii Monetare Europene, statele candidate trebuie să menţină cursul de schimb în intervalul convenit cu autorităţile de la Bruxelles, fără fluctuaţii majore, cel puţin pe perioada următorilor doi ani. Este, de asemenea, necesar, ca rata inflaţiei să rămână în anul care precede data aderării la un nivel cu cel mult 1,5% mai ridicat decât în cele mai performante trei economii din zona euro. În cazul statelor care au ca dată probabilă de intrare în UE anul 2004, aderarea la Unitatea Monetară Europeană ar putea avea loc până la finalul anului 2007. 

 

7. Comentarii privind situaţia din Kosovo

 

Analiştii politici americani apreciază că “în timp ce administraţia americană, Naţiunile Unite şi numeroase alte organizaţii dezbat viitorul politic al Afganistanului, situaţia care a necesitat ultima intervenţie militară a Occidentului înainte de atentatele din 11 septembrie a.c., provincia Kosovo, a evoluat vizibil spre stabilizare”. 

Cotidianul american “Washington Post” apreciază, în ediţia sa din 23 noiembrie a.c., că “Organizaţia pentru Securitate şi Cooperare în Europa (OSCE) a organizat cu succes alegerile pentru formarea unei adunari legislative în Kosovo, eveniment ce a determinat o schimbare nu numai în rândurile populaţiei majoritar albaneze, ci şi a minorităţii sârbe. Votul s-a desfăşurat paşnic, iar tentativele de boicotare ale anumitor lideri sârbi au eşuat. Rezultatul a fost o victorie clară a moderaţilor - partidul preferat de alegători a fost formaţiunea politică a lui Ibrahim Rugova (Liga Democratică din Kosovo), un militant pentru democraţie şi reformă paşnică”. 

Conform ziarului american, “deşi sunt destule diferenţe între cele două regiuni, Kosovo oferă Afganistanului o demonstraţie despre cum poate da rezultate combinaţia trupelor internaţionale de menţinere a păcii şi reconstrucţia sub asistenţa ONU, chiar şi într-o ţară devastată de război şi sărăcie”. 

“Alegerile din Kosovo au avut succes în primul rând şi înainte de toate pentru că 36.000 de militari NATO, printre care s-au numărat şi 5.400 de americani, se află încă la faţa locului în calitate de trupe de menţinere a păcii după mai mult de doi ani de la sfârşitul campaniei NATO împotriva regimului lui Slobodan Miloşevici, şi la un an după răsturnarea acestuia de la putere. 

Trupele de menţinere a păcii nu au reuşit să stopeze toate actele de violenţă între sârbi şi albanezi, dar au prevenit situaţiile majore de conflict sau epurare etnică, iar prezenţa americanilor a ajutat la stoparea izbucnirii unui conflict etnic în Macedonia, în imediata vecinătate a provinciei Kosovo. Sprijinită de prezenţa NATO, administraţia civilă a ONU (UNMIK) a fost capabilă să repună în funcţiune instituţiile fundamentale, să înceapă reconstrucţia şi să organizeze alegeri, chiar dacă a amânat problema fundamentală şi încă explozivă a independenţei provinciei. 

Guvernele europene au cerut, la rândul lor, tuturor părţilor, să coopereze în perspectivă ca atât provincia Kosovo şi Serbia, precum şi alte state balcanice, să aibă cândva, în viitor, şansa de a se alătura prosperităţii Uniunii Europene. 

Kosovo mai are încă un drum lung de parcurs. Imediat după victoria în alegeri, Ibrahim Rugova a cerut independenţa Kosovo, idee susţinută de peste 90% din populaţia albaneză din provincie. Dar guvernele europene se opun independenţei, la fel ca şi guvernul de la Belgrad, iar forţarea acestei probleme poate deteriora serios cauza albaneză. 

Statele Unite ale Americii, care sunt încă văzute de albanezi ca fiind garantul indispensabil al securităţii lor, i-au cerut lui Ibrahim Rugova să-şi canalizeze energia pentru a dovedi că poate forma un guvern stabil şi eficient în următoarele luni, un guvern care să lupte împotriva violenţei şi care să apere drepturile şi proprietăţile sârbilor şi celorlalte minorităţi. Dacă va reuşi să ducă la îndeplinire aceste sarcini, dezbaterea pe tema independenţei va fi mai uşor de abordat peste doi sau trei ani. 

Agenda politică implică în continuare în Kosovo un angajament pe termen lung al trupelor europene şi americane - în pofida faptului că administraţia condusă de George W. Bush a afirmat la un moment dat că se gândeşte la o retragere a trupelor sale. Dar mesajul rezultatului alegerilor este că investiţia de trupe şi ajutoare se amortizează. 

“Construcţia democratică sub auspiciile ONU şi sub protecţia NATO în regiuni cum este provincia Kosovo este întru totul profitabilă şi eficientă, dar, este adevărat, necesită forţă militară, administraţie internaţională, ajutor economic şi multă răbdare. Această formulă merită să fie amintită în dezbaterea referitoare la viitorul Afganistanului”, conchide cotidianul citat. 

